Vážení spoluobčania, obyvatelia Pobedima,

máme za sebou komunálne voľby, v ktorých ste rozhodovali o funkcii starostu obce, ako aj o zložení obecného zastupiteľstva na obdobie rokov 2026 – 2030.
Tým, že ste prišli k volebným urnám, ste jasne prejavili svoj záujem o našu obec i kraj. O tom, že vám na budúcnosti nášho spoločného domova skutočne záleží, svedčí aj vysoká, nadpolovičná účasť v Pobedime, ktorá dosiahla viac ako 60 %.
Výsledky volieb ukázali, že ste svojím hlasovaním potvrdili doterajšie vedenie obce a zvolili poslancov pre nové volebné obdobie. 
Vašu prejavenú dôveru beriem ako záväzok pokračovať v plnení potrieb všetkých – tých, ktorí ma volili, ktorí ma nevolili, ale i tých, ktorí sa volieb nezúčastnili. 
[bookmark: _GoBack]Zvoleným poslancom obecného zastupiteľstva chcem srdečne zablahoželať a zaželať veľa dobrých nápadov a realizácií v prospech našej obce a zároveň ich chcem vyzvať k  zodpovednej spolupráci bez konfliktov a nevraživosti, aby dokázali vytvárať kompromisy, ktoré obci skutočne pomôžu.
Bývalým poslancom obecného zastupiteľstva v Pobedime úprimne ďakujem za ich príkladnú a zodpovednú prácu pre rozvoj našej obce, a samozrejme za pomoc, ktorú mi ako starostke poskytovali.
Chcem, aby slová „náš domov“ neznamenali len dom či byt, v ktorom bývame, ale celá naša obec – každá ulica, verejné priestranstvá i príroda okolo nás nech sú miestom, kde chceme žiť a cítiť sa bezpečne a príjemne.
Želám vám a vašim rodinám pevné zdravie, pokoj a spokojný život v našej krásnej obci Pobedim.

S úctou

Mgr. Andrea Augustínová
opätovne zvolená starostka obce Pobedim

